ÅRSMELDING 2019 FOR TENNISGRUPPA I KRÅKSTAD IL
Etablering
Tennisgruppa i Kråkstad IL ble etablert i 2017. Hovedformålet med etableringen var følgende:

· Organisere tennisaktiviteter for barn og voksne i Kråkstad
· Administrere booking av tennisbanen
· Klargjøre tennisbanen før sesongstart
· Følge opp daglig vedlikehold av tennisbanen.

Wenche Almvik og John Ove Svensli har vært kontaktpersoner for tennisgruppa i 2019.

Aktiviteter
Basert på bookinglister og erfaringer fra organisert spilling er det 20-30 spillere som benytter anlegget regelmessig. De aller fleste er fra Kråkstad, men enkeltpersoner fra øvrige steder i Nordre Follo, Ås og Indre Østfold har meldt seg inn i Kråkstad IL for å benytte tennisbanen. I tillegg benyttes tennisbanen av barn, voksne og familier til lekbasert spilling.

Våren 2019 ble det etablert en Facebook side for å organisere felles spilling for voksne i Kråkstad og Ski. Dette i første rekke et tilbud til de som har spilt tennis tidligere, men har også bidratt til at enkelte nye spillere har kommet til. Det brukes vekselvis banene i Ski, Kråkstad og Ski tennishall.

Oppfølging av tennisbanen
Tennisgruppa gjennomførte vårdugnad 30. mars, og har hatt løpende oppfølging av tennisbanen gjennom hele sommersesongen. Det er supplert med grus for å gi gode spilleforhold og unngå at toppdekket slites.

Økonomi
Tennisgruppa har ingen egne budsjettmidler. Tennisgruppa har i 2019 hatt utgifter på kr 1.846,25 for SMS-påminnelser ved timebooking. Videre er det bokført inntekter på kr 3.017,- som er vipps knyttet til leie av tennisbanen og kr 1.367,- som er LAM midler, totalt kr 4.384,-.

Alle som benytter tennisbanen, skal være medlem i Kråkstad IL. I tillegg var det forutsatt spilleavgift på kr 300,- pr. sesong for å bruke av banen. Dessverre er det mange som ikke betalte spilleravgift i 2019.  For 2020 endres reglene til at spilleavgift kreves inn for å kunne booke timer. Det gir bedre mulighet for å sammenstille lister over brukere og betalere.

Kommunikasjon 
Tennisgruppa har etablert egen Facebook-side for å kommunisere med medlemmer og andre interesserte. På siden informeres det status for tennisbanen, aktuelle tilbud, mv.

Utstyrsavtale
Tennisgruppa har inngått samarbeid med nettbutikken www.torinor.no. Medlemmer i Kråkstad IL får rabatt ved kjøp av tennisutstyr. 




Planlagte aktiviteter i 2020

Tennisgruppa planlegger å gjennomføre aktiviteter særskilt rettet mot barn og ungdom i løpet av sommeren 2020. Omfang avklares senere ut fra smittevernsregler for covid-19.

